Pelle Dragsted (EL), 2024-05-08:
Tak for ordet, formand.
I dag er en trist dag for unge i Danmark, for i dag behandler vi regeringens lovforslag om su-nedskæringer, som fjerner 1 su-år, det såkaldte fleksible su-år, og dermed jo reelt tager omkring 80.000 kr. op af lommen på de unge, der bliver forsinket i deres uddannelse.
Det har regeringen besluttet sammen med hr. Alex Vanopslagh og Dansk Folkeparti og Det Konservative Folkeparti.
Og vi kunne så høre, at Danmarksdemokraterne siden også har tilsluttet sig det her angreb på de unges levevilkår og indkomst.
Det rammer jo ikke kun, som der blev sagt, dem, der tager en lang videregående uddannelse.
Det rammer også dem, der tager korte og mellemlange uddannelser, f.eks. sygeplejersken, der bliver forsinket, fordi hun dumper en eksamen, eller de mange unge, som måske har rundet universitetet, før de finder deres rette hylde som lærer- eller pædagogstuderende.
Og for at det ikke skal være løgn, rammer de her nedskæringer også bagudrettet, så hvis man er startet på en uddannelse og man måske er blevet forsinket på sin bachelor, fordi man regnede med, at der var den her fleksibilitet, jamen så står man og mangler noget at leve af det sidste år af sin tid som studerende, og det synes jeg egentlig er ret uhørt at man gør.
Som jeg også har sagt tidligere i dag, står det store ubesvarede spørgsmål stadig tilbage for mig: Hvorfor?
Og jeg har ikke fået noget godt svar på det »hvorfor«.
Hvad er det for et problem, man forsøger at løse ved at skære i su'en?
Siden 1988 har vi – og det var endda under en konservativ regering – haft et su-system, som har givet unge frihed til at fordybe sig i deres uddannelse uden at skulle gældsætte sig, og hvor man ikke behøvede at have velhavende forældre for at kunne klare sig igennem, hvis man blev lidt forsinket.
Det er jo en kæmpe succeshistorie.
Hvorfor pille ved det?
Er det, fordi de unge er blevet sådan mere dovne og længere om at tage deres uddannelse?
Nej, tværtimod, de unge er blevet hurtigere og hurtigere til at gennemføre deres uddannelse.
Er det så, fordi der mangler penge i statskassen til at have råd til det her, som folk har kaldt et meget generøst su-system?
Nej, overhovedet ikke, der er masser af penge, og regeringen og flertallet herinde har ingen kvaler, når det kommer til at dele skattelettelser for milliarder ud til mennesker, som absolut intet mangler – til ejendomsspekulanter, til arvinger, til hovedrige familiedynastier, til mennesker, der tjener over 1,5 mio. kr. om året.
Dem kan man godt prioritere at bruge penge på, men de studerende – nej, det går ikke; der skal der skæres ned.
Så vi har ikke fået noget svar på, hvorfor man gør det.
Til gengæld ved vi, at den her aftale skaber en række store problemer.
Flere unge vil blive gældsat.
Lige nu er renterne højere, end de har været længe.
Det kan puste til den her mistrivsel, den her perfekthedskultur og de unges frygt for at vælge forkert, fordi man fremover kun har ét skud i bøssen.
Og så rammer det her jo hamrende skævt.
For det er jo helt logisk, at hvis du har forældre derhjemme, som kan hjælpe dig igennem det sidste år af din uddannelse, er det her ikke noget problem, men hvis du ikke har, bliver du ramt af hammeren.
Og det er jo det, der er med vores velfærdssamfund – det er jo en lighedsskaber.
Når man sætter pensionsalderen op, er det da ligegyldigt for direktøren i Tryg; han kan gå på pension som 55-årig – det var det, han gjorde for kort tid siden.
Det er det samme med su'en.
Når man skærer i su'en, rammer det ikke dem, der er velstående; det rammer almindelige mennesker og deres børn og unge.
Så jeg kan godt forstå, at de unge er vrede over det her.
Vi står i en situation, hvor su'en jo allerede er presset af inflationen.
Su'en er slet ikke fulgt med de stigende priser, og der går lang tid, før den efterregulering kommer.
Vi har også set en firdobling af su-renten siden 2022
, så lige nu ser vi gælden blandt studerende vokse og flere og flere, der har svært ved at betale su-lånet tilbage.
Og den situation bliver jo bare forværret med det her.
Derfor er det her bare pilskævt, og jeg vil egentlig gerne her til sidst sige til de unge, der sidder derhjemme og ser med: I
Enhedslisten
giver vi ikke op, og det er vi heldigvis ikke de eneste der ikke gør.
Sammen med det, man kunne kalde den rød-grønne opposition, SF, Radikale og Alternativet, har vi i den her uge givet et fælles løfte til jer, ikke bare om, at vi ikke stemmer for lovforslaget i dag, men også om, at vi vil kæmpe med næb og kløer for at få annulleret regeringens og Liberal Alliances og resten af højrefløjens ungefjendske su-nedskæringer efter næste valg.
I kan regne med os; vi står på jeres side.